b'\n_START_ARTICLE_\nMarko Hatlak\n_START_SECTION_\n\xc5\xbdivljenje in delo\n_START_PARAGRAPH_\nMarko Hatlak se je rodil leta 1980 v Ljubljani. Harmoniko je za\xc4\x8del igrati pri sedmih letih v Glasbeni \xc5\xa1oli Idrija. Njegova u\xc4\x8ditelja sta bila Kosma\xc4\x8d in Magajne. Kasneje je bil njegov mentor profesor Vili O\xc5\xa1laj z Vrhnike, ki ga je pripravljal na sprejemni izpit za srednjo glasbeno \xc5\xa1olo. \xc5\xbde v obdobju obiskovanja osnovne \xc5\xa1ole se je udele\xc5\xbeil poletne glasbene \xc5\xa1ole v Velenju. Njegov mentor je bil profesor Franc \xc5\xbdibert; sodeloval je na tekmovanjih v Ajdov\xc5\xa1\xc4\x8dini. Kot solist je dobil dve tretji nagradi ter drugo nagrado s tedanjim kvartetom. Slednjo hrani idrijska glasbena \xc5\xa1ola._NEWLINE_V Ljubljani se je vpisal na Srednjo glasbeno in baletno \xc5\xa1olo. Najprej je \xc5\xa1tudiral pri profesorici Mateji Prem Kolar, od drugega letnika dalje pa pri profesorju z evropsko \xc5\xa1irino,  Ern\xc3\xb6u Sebastianu. Leta 1999 je z odli\xc4\x8dno oceno opravil zaklju\xc4\x8dni diplomski koncert. V tem obdobju se je aktivno ukvarjal z ve\xc4\x8d glasbenimi skupinami v Dija\xc5\xa1kem domu Ivan Cankar v Ljubljani ter leta 1999 prejel dija\xc5\xa1ko Pre\xc5\xa1ernovo nagrado._NEWLINE_Poleti istega leta je opravil sprejemni izpit na mednarodni Visoki \xc5\xa1oli za glasbo \xe2\x80\x9cFranz Liszt\xe2\x80\x9d v Weimarju, kjer letno za klavirsko harmoniko sprejmejo le po dva \xc5\xa1tudenta iz vse Evrope. Njegov profesor je postal Ivan Koval. Tudi v Nem\xc4\x8diji se je v letu 2002 udele\xc5\xbeil dveh seminarjev, in sicer v Weimarju pri profesorju Mattiju Raintanenu, ki pou\xc4\x8duje koncertno harmoniko na \xe2\x80\x9cSibelius academy\xe2\x80\x9d v Helsinkih na Finskem, ter pri profesorju Stefanu Hussongu iz Nem\xc4\x8dije, ki je v svetovnem merilu eden najbolj znanih na tem koncertnem in\xc5\xa1trumentu. Pri njem se je naslednje leto drugi\xc4\x8d udele\xc5\xbeil seminarja._NEWLINE_Poleg solisti\xc4\x8dnega igranja igra tudi v komorni zasedbi s \xc5\xa1tudenti akademije. V preteklih letih je koncertiral pri nas in v tujini (Trst, Pariz, Mericourt, Weimar, veleposlani\xc5\xa1tvo v M\xc3\xbcnchnu), imel je ve\xc4\x8d kot 40 solisti\xc4\x8dnih koncertov, v skupinah El-Fuego, s katero so se predstavili na 52. dubrovni\xc5\xa1kem festivalu, v mednarodni skupini Distango \xe2\x80\x93 vsi \xc5\xa1tudentje weimarske Visoke \xc5\xa1ole za glasbo Franz Liszt -  kjer so se prvi\xc4\x8d predstavili na turneji po Sloveniji, Nem\xc4\x8diji in Franciji.  Nastopa tudi v duetu s \xc4\x8delistko s Poljske._NEWLINE_Ukvarja se tudi s filmom. Leta 2003 je odigral glavno vlogo v kratkem filmu ruskega re\xc5\xbeiserja Viktorja Hoffmanna z naslovom\xc2\xa0\xc2\xbbGute Nacht Geschichte\xc2\xab. Istega leta so z Dru\xc5\xa1tvom glasbenikov in ljubiteljev glasbe pripravili kar nekaj mo\xc4\x8dnih glasbenih projektov, povezanih s teatrom in plesom in sicer 1. mednarodni tango festival, mednarodni etno festival in 6. alterart festival._NEWLINE_Je ustanovitelj skupine Funtango. Z glasbeniki skupine Distango je posnel skladbe Astorja Piazzolle. Od leta 2004 naprej je desetletje redno sodeloval s skupino Terrafolk. Leta 2005 je nastopil v dokumentarnem filmu Harmonikarji, avtorjev Du\xc5\xa1ana Moravca in Leona Matka, skupaj z Bratkom Bibi\xc4\x8dem,  Lojzetom Slakom, Dragom Ivanu\xc5\xa1o, Janezom \xc5\xa0kofom in Hazemino \xc4\x90onli\xc4\x87._NEWLINE_Ko je bila v Sloveniji v Mariboru Evropska prestolnica kulture, je imel ve\xc4\x8d koncertov s poudarkom na tangu z violinistom Stefanom Milenkovi\xc4\x87em. Sodelovanje sta nadgradila s koncerti v drugih dr\xc5\xbeavah. Glasbenika sta novo predstavitev tanga zaokro\xc5\xbeila s koncertom Tango Compas v Ljubljani leta 2014. Hatlak se je s svojim koncertiranjem predstavil tudi v ZDA. V letu 2015 nadaljuje sodelovanje z Milenkovi\xc4\x87em na \xc5\xa1tevilnih koncertih v sosednjih dr\xc5\xbeavah in ve\xc4\x8dkrat v Sloveniji. Redno igra na samostojnih koncertih;  tradicionalen postaja njegov nastop pred novim letom v klubu Cankarjevega doma. Od leta 2016 kot posebni gost na njegovih koncertih nastopa tudi priznani primorski igralec Iztok Mlakar.'